Københavns Lufthavn skal udbygges, så der i fremtiden bliver plads og faciliteter til 40 millioner årlige passagerer og 17 nye langdistanceruter.

Sådan lyder det i en pressemeddelelse fra Københavns Lufthavn, som vil præsentere de nye udvidelsesplaner fredag.

Udbygningen, som lufthavnen selv kalder historisk, kommer til at koste 20 milliarder kroner.

- Trafikken her i Københavns Lufthavn er vokset markant de senere år, og væksten fortsætter. Derfor er det nødvendigt at fremtidssikre lufthavnen, og det kræver, at vi bygger ud, siger Thomas Woldbye, administrerende direktør i Københavns Lufthavn.

I dag er der 36 langdistanceruter, men med udvidelsen bliver der plads til yderligere 17.

Det kan lade sig gøre ved at udbygge den vestlige del af lufthavnen, så arealet til standpladser udvides til 1.900.000 kvadratmeter, hvilket er dobbelt så stort som det nuværende areal.

/ritzau/